SKRIFTLIG FORESPØRGSEL E-0142/00

af Roberta Angelilli (UEN) til Kommissionen

(31. januar 2000)

Om: Oplysninger om udbudsprocedurerne i licitationen til genopbygning af vejnet i Addis Abeba, som finansieres af Den Europæiske Udviklingsfond

Den italienske byggevirksomhed Salini Costruttori SpA, der opererer i Etiopien for Verdensbanken og for Den Europæiske Udviklingsfond (EUF) ved opførelse af store projekter vedrørende vejnet og diger, deltog den 6. november 1998 i licitationen om genopførelse af vejstrækningen mellem Addis Abeba og Dessie-Woldiya, som finansieres af EUF (ET/7020/000-ABA-Tender 4342), idet den indgav tilbud til parti 1 og 2. Tilbuddet fra Salini Costruttori SpA var det laveste (over 6.822.572 euro i forhold til nr. 2).

Virksomheden gav under tilbuddets evalueringsprocedure omfattende oplysninger om betingelserne for gennemførelsen af arbejdet og om det anvendte materiel, som fuldt ud var i overensstemmelse med licitationsdokumenterne. Disse oplysninger blev tilsendt Kommissionens kontorer (GD VIII) med henblik på fastlæggelse af den senere tildeling.

Den 22. november 1999 meddelte Kommissionens delegerede, Karl Harbo, derimod den etiopiske regerings kontorer, at det eneste tilbud, der fuldt ud svarede til licitationen, stammede fra den virksomhed, der var placeret som nr. 2, og som fik tildelt arbejdet under parti 2, mens arbejdet under parti 1 blev udsat. I denne meddelelse blev det præciseret, at tildelingen af arbejdet skulle ske på betingelse af, at virksomhederne ikke anvendte grus fra flodlejer, og kundens kontorer samt den internationale konsulent, der var betalt af Kommissionen, blev advaret mod at foretage undersøgelser af virksomhederne på grund af mistanke om overtrædelse af bestemmelserne, der dog klart var i modstrid med kravene i den pågældende meddelelse, som bl.a. pålagde meget korte tidsfrister for indgåelsen af kontrakten (15. december 1999), hvilket begrænsede mulighederne for Salini Costruttori SpA til at gøre indsigelse mod udbudsproceduren.

Kan Kommissionen på denne baggrund oplyse følgende:

1. Hvorfor har Kommissionen anset det for hensigtsmæssigt ikke at overholde bestemmelserne om de økonomiske fordele ved tildelingen af entreprisen?

2. Hvorfor er der efter afholdelsen af udbudsproceduren sket ændringer i betingelserne for deltagelsen, således at den virksomhed, der stod på andenpladsen, har fået pålagt begrænsninger i anvendelsen af grus fra flodlejer, mens dette krav ikke på forhånd var blevet stillet til Salini Costruttori SpA, som allerede havde erklæret sig rede til at følge alle tekniske anvisninger?

3. Hvorfor er der kun sket en tildeling af parti 2, således at Kommissionen har mistet fordelen ved tildeling af flere partier?

4. Hvilke initiativer påtænker den at iværksætte for at kontrollere den pågældende licitations korrekthed?

Svar afgivet på Kommissionens vegne af Poul Nielson

(10. marts 2000)

I henhold til artikel 36 og artikel 37 i afgørelse nr. 3/90 truffet af AVS/EØF-ministerrådet den 29. marts 1990 om vedtagelse af almindelige bestemmelser og almindelige betingelser for kontrakter vedrørende bygge- og anlægsarbejder, leverancer og tjenesteydelser,

der finansieres af Den Europæiske Udviklingsfond (EUF), samt af procedureregler for mægling og voldgift i forbindelse med sådanne kontrakter(1), påhviler det den kontraherende myndighed/nationale anvisningsberettigede at træffe den endelige beslutning om tildeling af kontrakten efter aftale med Kommissionen i overensstemmelse med artikel 313 og artikel 317 i Lomé-konvention IV. Kommissionen kontrollerer, at resultaterne af udbudsvurderinger fra de nationale anvisningsberettigede er i overensstemmelse med gældende bestemmelser såvel på det administrative som på det tekniske niveau.

Kommissionen kan give visse detaljer om det pågældende udbud og partier uden at bryde de gældende bestemmelser, der er omhandlet i ovennævnte forskrifter og konvention. Ifølge Kommissionens oplysninger er udbudsvurderingen for parti 1 endnu ikke afsluttet, og den kontraherende myndighed har ikke truffet nogen beslutning om tildeling af kontrakten. Der må derfor ikke gives nogen oplysninger vedrørende sagen ifølge artikel 33.7 i de almindelige bestemmelser. Kommissionen har ganske rigtig kontrolleret, at proceduren er forløbet korrekt, og har givet sin billigelse til tildelingen af parti 2. Når den nationale anvisningsberettigede har givet officiel meddelelse om tildeling af partiet, skal alle forespørgsler om yderligere oplysninger rettes til den kontraherende myndighed, som er den eneste instans, der har bemyndigelse til at give oplysninger om sagen ifølge ovennævnte bestemmelser samt artikel 37.2 og artikel 37.3 i de almindelige bestemmelser.

(1) EFT L 382 af 31.12.1990.